Nemá sa kam vrátiť! Markizácky redaktor Boris Pršo (35) sa po mozgovej príhode dlhých osemnásť mesiacov zotavoval u svojich najbližších v rodnom Nitrianskom Rudne.
Pršo sa po vážnom kolapse, ktorý utrpel pred dvoma rokmi, zotavoval v niekoľkých nemocniciach a podstupoval rehabilitácie. Po neľahkej ceste, ktorú odvtedy prešiel, sa opäť pomaly, ale isto vracia späť do pracovného kolotoča v Markíze.
Na podnájom, kde kedysi v hlavnom meste býval, sa však už Boris spoľahnúť nemôže. "Ahojte. Prepáčte, že vás otravujem. Ale možno šťastie vystrelí a niečo sa nájde. Hľadám v Bratislave byt, najlepšie na kúpu. Nemusí to byť nič veľké - stačí aj nejaký dvojizbáčik! A čím bližšie k centru, tým lepšie. Ďakujem za zdieľanie," naliehavo prosí na svojom profile na instagrame šoubiznisový redaktor.
Ako však teraz vysvitlo, na starú adresu to nebude. "Boris predtým býval v prenajatom byte u kamarátky a presne tam aj znova pôjde. Byt mu držali s tým, že keď sa bude chcieť vrátiť, má dvere otvorené," vyjadril sa nedávno Pršov známy, ktorý dodal, že byt je od Borisovho odchodu voľný. Situácia sa však rapídne zmenila a markizák sa musí poobzerať po novom bývaní. Nový Čas kontaktoval redaktora s otázkou, prečo si hľadá nový byt, no do uzávierky sa nevyjadril.